དེ་ཡང་མཁས་དབང་དོར་ཞི་མཆོག་ནས།བྱ་བ་སྟོན་མི་སྟོན་པའི་བྱ་ཚིག་གི་ཁྱད་པར་མ་ཤེས་ན།དུས་གསུམ་གྱི་ཁྱད་པར་སྦྱོར་མི་ཤེས་པས།ཤེས་བྱ་འདི་ནི་གལ་ཆེ་བ་སྣང་ངོ་།།ཞེས་གསུངས་པ་ལས་བྱ་ཚིག་གམ་ལས་ཚིག་ཡང་ན་བྱ་བའི་མིང་ལ་བྱ་བ་སྟོན་དང་མི་སྟོན་ཁྱད་པར་ཡོད་པ་ནི་ཤེས་གསལ་ཡིན་ཞིང་།བྱ་བའི་མིངལས་ཚིགཡིན་ཕྱིན་བྱ་བ་སྟོན་པར་འགྲོ་བ་ལ་གོ་བ་ལེན་པར་ཡང་དགག་པ་བརྒྱབ་པ་ཞིག་དང་འབྲེལ་བྱ་བ་སྟོན་པའི་བྱ་བའི་མིང་གི་དཀའ་གནད་ལས་གྲོལ་ན་བྱ་བའི་མིང་ལས་གྲུབ་པའི་དངོས་པོའི་མིང་དེ་གོ་བདེར་གྱུར་བ་ནི་སྨོས་མེད་ཅིག་ལགས།དེའི་སྐོར་དཔེ་ཞིག་གི་ཐོག་ནས་ཞུ་ན།དཔེར་ན།ང་ཚོས་སྔར་གྱི་བྱུང་བ་ལ་སློབ་སྦྱོང་བྱེད་དགོས།ལྟ་བུར་ཆ་མཚོན་ན།བྱུང་བ་ཞེས་པ་སྔར་བརྒྱུད་མྱོང་བའི་ལོ་རྒྱུས་སམ་དངོས་པོའི་མིང་ཞིག་ཡིན་པ་དང་འབྲེལ་དེ་ཉིད་བྱ་བ་སྟོན་པའི་བྱ་པའི་མིང་དུ་ངོས་འཛིན་པའམ་ཀློག་ཚེ་དོན་ལ་འགལ་བའམ་ནོར་བ་སྟེ།གཅིག་ནས་བྱ་ཚིག་དང་ཚོས་རྗོད་པའི་ཐ་སྙད་སླར་ཞེས་པ་གཉིས་དབར་འབྲེལ་སྒྲ་ཐོབ་པ་ནི་མི་སྲིད་ཅིངགལ་སྲིད་དེ་ལྟར་ཐོབ་པའི་དབང་དུ་བཏང་ན་འབྲེལ་སྒྲ་གྱི་ཞེས་པ་རྒྱུ་མཚན་སྟོན་པར་འཇུག་པ་དང་།བྱུང་བ་ཞེས་པ་ལས་ཚིག་ཏུ་སོང་གི་ཤུགས་བསྟན་དུ་གང་བྱུང་བའི་དངོས་པོ་ཞིག་དགོས་པ།སློབ་སྦྱོང་བྱེད་སའི་ཁ་ཕྱོགས་ནི་གང་ལྟ་བུ་བྱུང་བ་དེ་ཡིན་པས་རབ་རིབ་ཙམ་ལས་མི་གསལ་ཞིང་སྔར་ཞེས་པ་ནི་དུས་སྟོན་པ་ཡིན་གྱི་གཞན་ལས་སྔ་བའི་དོན་ཅན་གྱི་བྱ་བའམ་ཁྱད་ཆོས་སྟོན་པ་ཞིག་སྟེ།ང་ཚོས་སྔར་ཞེས་པ་ཚིག་ཏུ་གྲུབ་དགོས་ཤིང་བྱ་བ་ཕྱི་མ་སློབ་སྦྱོང་བྱེད་མཁན་ནི་སུ་ཡིན་པ་ཤུགས་བསྟན་ཡིན་པ་སོགས་ཀྱི་རྗོད་པ་ཐུང་ངུ་ཞིག་ཀྱང་དོན་གྱི་རྙོག་འཛིང་ཅན་དུ་གྱུར་ཏེ།ཡང་སྙིང་བསྟན་བྱ་ཅི་ཡིན་གསལ་པོར་གོ་མི་ཐུབ་པ་ནི་བརྗོད་མེད་ཅིག་ལགས།དེས་ན།ང་ཚོས་ངེས་པར་དུ་དེའི་ཐོག་ཏུ་ཡིད་གཟབ་བྱ་དགོས་པ་ནི།སྤྱིར་ན་བྱུང་བ་ཞེས་པ་རྗོད་པའི་ནང་དངོས་པའི་མིང་ཡིན་པ་མཚོན་རྟགས་འདི་ཙམ་ཡོད་དེ།བྱུང་བ་དེ་ལས་ཚིག་ཡིན་ན་སྤྱིར་སྔ་མའི་འབྲེལ་སྒྲ་ཐོན་མི་རིགས་པའི་ཆ་ནས་དེ་ཉིད་དངོས་པོའི་མིང་ཡིན་པ་ཤེས་དགོས་པ་དང་གཅིགབྱ་བྱེད་ཐ་དད་པའི་དབང་དུ་བྱ་བྱེད་ལས་གསུམ་གྱི་ཆ་ལས་བྱ་བ་དང་།བྱེད་པ་གཉིས་ངོས་འཛིན་ཐུབ་པ་དང་།ཡང་ན་བྱ་བ་ངོས་འཛིན་ཐུབ་ན་དེ་མུས་སུ་ཚིག་ཕྲད་ལ་སོགས་ཕུད།བྱེད་པ་འམ་ལས་སམ་ཡུལ་གྱི་དངོས་པོ་གདམ་གསེས་ཀྱི་ཚུལ་ནས་ཤེས་ཐུབ་པ་དང་གཉིས།བརྗོད་བྱའི་དོན་གྱི་དོན་སྤྱི་ལ་བསམ་ནས་བྱ་བ་གང་དེ་འཆར་ཐུབ་པ་བྱས་ཏེ་བྱ་བ་དེ་དང་འབྲེལ་བའི་ལས་ལ་བསམ་གཞིགས་ཀྱིས་ལས་སམ་བྱེད་པ་དང་།བྱ་བ་གཉིས་འཛོལ་མི་རུང་བ་ཤེས་དགོས་པ་དང་གསུམ།རང་ཉིད་ཀྱིས་བྱུང་བ་ཞེས་པ་དངོས་པོའི་མིང་ཡིན་པ་ཤེས་བཞིན་དེ་ཉིད་ཀློག་པའི་ཚེ་ན་སྒྲ་གདངས་དྲག་ཞན་མ་ཆོད་པའི་དབང་གིས་ལས་ཚིག་དང་འཛོལ་ཏེ་ཉན་པ་བོར་བསམ་གཞིགས་ཀྱི་བཀག་རྒྱ་བཟོ་ངེས་པས་གཟབ་དགོས་པ་དང་བཞི།ཐབས་ཅི་རིགས་ཀྱིས་བརྡ་སྤྲོད་གཞུང་ལ་སློབ་སྦྱོང་བྱས་ཏེ་དེ་དོན་སྐོར་གྱི་རྙོག་འཛིང་སེལ་ཐབས་བྱེད་པ་ནི་ལམ་དམ་པ་ཞིག་ཡིན་པ་དང་ལྔ་སོགས་འདི་ཙམ་དུ་མཚམས་བཞག་པར་བྱའོ།།